पायलट बोले- काम करने का ज्यादा मजा प्रदेशाध्यक्ष के दिनों में ही आया
पूर्व डिप्टी सीएम सचिन पायलट ने बीेजपी और केंद्र सरकार पर निशाना साधते हुए 2024 के लोकसभा चुनावों में विपक्षी पार्टियों के गठबंधन इंडिया की जीत का दावा किया है। पायलट ने कहा- कर्नाटक ने देश की राजनीति को बदलने काम किया है। बीजेपी वालेRajasthan Politics Sachin Pilot on BJP PM Modi and Vidhansabha Election
राजस्थान के पूर्व डिप्टी सीएम सचिन पायलट ने बीेजेपी और केंद्र सरकार पर एक बार फिर जमकर निशाना साधा। उन्होंने 2024 के लोकसभा चुनावों में विपक्षी पार्टियों के गठबंधन 'इंडिया' (INDIA) की जीत का दावा किया है।
पायलट ने कहा- कर्नाटक ने देश की राजनीति को बदलने का काम किया है। बीजेपी वाले चाहे कितनी ताकत लगा लें। अब उनकी हार तय है।
बीजेपी का सबसे पहला डबल इंजन हमने हिमाचल में और दूसरा कर्नाटक में फेल किया। आने वाले चुनावों में बीजेपी के सारे डबल इंजन फेल करने हैं।
इस साल मध्य प्रदेश, छत्तीसगढ़, राजस्थान सहित चार राज्यों में चुनाव होने जा रहे हैं। सभी जगह बीजेपी के डबल इंजन फेल होंगे और कांग्रेस की सरकार बनेगी। पायलट बेंगलुरु में यूथ कांग्रेस के सम्मेलन में बोल रहे थे।
युवा उम्मीद करते हैं उन्हें पद मिलेंगे 
पायलट ने कहा- पिछले कुछ सालों में यूथ कांग्रेस के नेताओं ने जिस जज्बे से काम किया है, वह अनूठा है। आप सब यूथ कांग्रेस के लोग उम्मीद करते हैं आने वाले समय में कुछ न कुछ जिम्मेदारी मिलेगी, पद मिलेगा।
मैं ऐसा मानता हूं कि त्याग, तपस्या और समर्पण भाव से काम करोगे तो एक ना एक दिन ना सिर्फ आपके सपने पूरे होंगे, संगठन के माध्यम से देश-प्रदेश में जो परिवर्तन करना चाहते हैं वह भी हम कर पाएंगे।
प्रदेशाध्यक्ष के तौर पर काम करते हुए मुझे सबसे ज्यादा मजा आया 
पायलट ने कहा- मुझे राजनीति में 22 साल हो गए। इस दौरान कांग्रेस पार्टी ने मुझे बहुत अवसर दिया है। केंद्र और प्रदेश में काम किया। सांसद, केंद्रीय मंत्री के रूप में काम किया, लेकिन जिस काम में मुझसे ज्यादा मजा आया, सबसे ज्यादा संतोष मिला वह था पांच साल जब मैं प्रदेश कांग्रेस कमेटी का अध्यक्ष था। राजस्थान में हम लोग विपक्ष में थे।
वह 5 साल यह बात मैं इसलिए कह रहा हूं कि मुझे कभी भी यूथ कांग्रेस में किसी पद पर काम करने का मौका नहीं मिला। यह कसक रह गई थी। बहुत कम उम्र में मुझे चुनाव लड़ने का मौका मिल गया। 26 साल में मैं सांसद बन गया।
जब यूथ कांग्रेस में काम करने का मौका नहीं मिला तो जब मैं राजस्थान पीसीसी का अध्यक्ष बना तो पीसीसी को ही यूथ कांग्रेस बना दिया। वसुंधरा राजे की 163 विधायकों के भारी बहुमत वाली सरकार थी। उसका हम लोगों ने मुकाबला किया।
हमारे लिए समय बहुत विपरीत था। उस समय प्रदेश के नौजवानों ने और यूथ कांग्रेस के साथियों ने मेरे साथ कंधे से कंधा मिलाकर संघर्ष किया। आज उसकी बदौलत हम मजबूती से खड़े हैं।
युवा साथी कहते हैं समय निकल रहा है
पायलट ने कहा- विपक्ष में रहते हुए हमने भूख हड़ताल की। जेल में गए। लाठी-डंडे खाए। खून-पसीना बहाया। उस मेहनत की वजह से जो जज्बाती जुड़ाव हमारा पैदा हुआ वह आज भी कायम है।
मैं किसी जिले में जाता हूं बहुत से मेरे युवा साथी बोलते हैं कि समय निकल रहा है। हम 30 साल के हो गए, 33 साल के हो गए 40 के हो गए।
यह बात सही है, जो समय निकल जाता है, वापस नहीं आता है लेकिन एक ना एक दिन वह समय आएगा जब कलम आपके हाथ में होगी और ताकत आपके हाथ में होगी। बिना संघर्ष, बिना मेहनत के अगर आपको कुछ मिल भी जाए तो उसका स्वाद नहीं आता। लड़कर और संघर्ष करके जब कुछ मिलता है, तो उसका एहसास हमको रहता है कि हमें कुछ मिला है।
आने वाला समय इंडिया गठंबधन का होगा
पायलट ने कहा- आने वाला समय इंडिया का है, जो विपक्ष की पार्टियां हैं। आज का विपक्ष आने वाली सत्ता वाली पार्टी है। कांग्रेस वह पार्टी है, जो देश में भाजपा को चुनौती देकर हरा सकती है।
हमारे क्षेत्रीय दल हैं। उनको हम साथ लेकर चलेंगे। कश्मीर से कन्याकुमारी तक 543 लोकसभा क्षेत्रों में कांग्रेस का समर्थक वर्ग है। केंद्र सरकार कितना ही प्रचार कर ले, लेकिन हकीकत जनता से छिपी नहीं है। यह सरकार हर मोर्चे पर फेल है।
बीजेपी सरकार चला नहीं पाती है
पायलट ने कहा- मणिपुर की घटना पर पूरे देश के लोग जवाब मांग रहे हैं। जवाब नहीं दिया जा रहा है। समाज में आक्रोश है। जवाब देने को कोई तैयार नहीं है।
बीजेपी के किसी साथी ने यह नहीं बोला कि महंगाई कैसे कम करेंगे? भाजपा के लोगों को बताना चाहता हूं कि कितना जोर लगा लो, कितनी कोशिश कर लो, कांग्रेस की सरकार बनाकर छोड़ेंगे।
मैंने बीजेपी के साथियों को बोला है कि तुम सरकार चला पाते नहीं हो, विपक्ष में काम करते नहीं हो, तुम कुछ करते नहीं हो ऐसे कैसे लोकतंत्र चलेगा? इनकम टैक्स भेज दो, सीबीआई-ईडी भेज दो। आरोप लगा दो। मुकदमे कर दो। जेल में डाल दो।
जांच करा दो। छापा डलवा दो। यहीं तक सीमित हैं। आपने कभी संघर्ष नहीं किया। आप झूठ और फरेब चलाने में माहिर हो। समाज में लोगों को लड़ाने का काम करते हो। भड़काने का काम करते हो। कभी किसी भाजपा के नेता ने आज तक जोड़ने का काम किया है क्या?
समाज को, जाति को, बिरादरी को धर्म को, अलग-अलग लोगों को जोड़ने का काम किया? बीजेपी के लोग जहां जाते हैं पूरा काम बिगाड़ कर आते हैं। फिर कांग्रेस के लोग जाएंगे, लोगों को समझाएंगे।
बीजेपी को इंडिया नाम तक से नफरत
पायलट ने कहा- 2024 का चुनाव 'इंडिया' जीतेगा। बीजेपी वाले नाम का मजाक उड़ा रहे हैं। जिनको नाम पसंद नहीं आया, अब देश को बदनाम कर दो।
कांग्रेस और विपक्ष के साथियों से इतनी नफरत और घृणा शोभा नहीं देती है। जो बड़ा आदमी होता है, बड़े पद पर बैठा होता है, उसका दिल बड़ा होना चाहिए।
मतभेद हो सकते हैं, कमियां हो सकती हैं लेकिन केंद्र की सरकार और बीजेपी तो बात करने को तैयार नहीं है। इस तरह की राजनीति देश के लिए शुभ संकेत नहीं है।